*Proiect*

**GUVERNUL REPUBLICII MOLDOVA**

**HOTĂRÂRE nr.\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_2023**

Chișinău

**cu privire la reorganizarea Universității de Stat din Moldova prin fuziunea (absorbția) Universității de Stat de Educație Fizică și Sport**

În temeiul art.7 lit. e) din Legea nr.136/2017 cu privire la Guvern (Monitorul Oficial al Republicii Moldova, 2017, nr. 252, art.412), cu modificările ulterioare, al art.32 alin.(2) din Legea nr.98/2012 privind administrația publică centrală de specialitate (Monitorul Oficial al Republicii Moldova, 2012, nr.160-164, art. 537), cu modificările ulterioare, al art.82 alin. (2) și art.139 lit. f) din Codul educației al Republicii Moldova nr.152/2014 (Monitorul Oficial al Republicii Moldova, 2014, nr. 319-324, art.634), cu modificările ulterioare, și al art.14 alin.(1) lit. c) din Legea nr.121/2007 privind administrarea și deetatizarea proprietății publice (Monitorul Oficial al Republicii Moldova, 2007, nr.90-93, art.401), cu modificările ulterioare,

Guvernul HOTĂRĂȘTE:

1. Instituția Publică Universitatea de Stat din Moldova (persoană juridică absorbantă) se reorganizează prin fuziunea (absorbția) Instituției Publice Universitatea de Stat de Educație Fizică și Sport (persoană juridică absobită).
2. Drepturile şi obligaţiile persoanei juridice absorbite trec integral la persoana juridică absorbantă, inclusiv drepturile și obligațiile care țin de gestiunea patrimoniului (bunurilor) instituției absorbite.
3. Ministerul Educației și Cercetării va crea pentru Instituția Publică Universitatea de Stat de Educație Fizică și Sport (persoană juridică absobită) o comisie de reorganizare și de transmitere a bunurilor către Instituția Publică Universitatea de Stat din Moldova (persoană juridică absorbantă). Transmiterea bunurilor se va efectua în conformitate cu Regulamentul cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015.
4. Personalul salariat din Instituția Publică Universitatea de Stat de Educație Fizică și Sport (persoană juridică absobită) va fi transferat, cu respectarea prevederilor legislației muncii, la Instituția Publică Universitatea de Stat din Moldova (persoană juridică absorbantă), asigurându-se integrarea acestuia în cadrul instituției respective. În cazul imposibilității transferului unor salariați, disponibilizarea se va efectua în conformitate cu legislația muncii. Cheltuielile de disponibilizare a salariaților persoanei juridice absorbite vor fi asigurate din contul și în limitele mijloacelor financiare ale acesteia.
5. Studenții înmatriculați la programele de studii superioare de licență, master și doctorat ai Instituției Publice Universitatea de Stat de Educație Fizică și Sport vor fi transferați la Instituția Publică Universitatea de Stat din Moldova, la aceleași programe de studii superioare și cu aceleași taxe de studii, stabilite anterior. Transferul studenților de la instituția de învățământ superior absorbită se va realiza până la 23 august 2024. Până la transferul studenților la instituțiia absorbantă nu se va percepe nicio taxă de studii pentru anul academic 2024-2025.
6. Instituția Publică Universitatea de Stat din Moldova (persoană juridică absorbantă) va asigura integrarea studenților transferați de la Instituția Publică Universitatea de Stat de Educație Fizică și Sport (persoană juridică absobită) prin oferirea accesului la servicii de consiliere, cele sociale și de ghidare în carieră.
7. În Anexa nr. 5 la Hotărârea Guvernului nr. 146/2021 cu privire la organizarea şi funcţionarea Ministerului Educației și Cercetării (Monitorul Oficial al Republicii Moldova, 2021, nr. 206-208, art. 344), cu modificările ulterioare, la compartimentul **Instituții de învățământ superior**, poziția nr. 6 se abrogă.
8. Implementarea prezentei hotărâri se va realiza în limitele alocațiilor bugetare aprobate.
9. Controlul asupra executării prezentei hotărâri se pune în sarcina Ministerului Educației și Cercetării.
10. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU DORIN RECEAN**

**Contrasemnează:**

**Ministrul educației și cercetării Dan Perciun**

**Ministrul finanțelor Petru Rotaru**